A Big Seven Travel utazós portál két budapesti éttermet is beválogatott Európa ötven legjobb burgerezője közé.

A listán szereplő kajáldákat az Európai Unió tagállamaiból választották ki, minden ország legalább egy-egy étteremmel képviselteti magát.

Az értékelésben a magazin mintegy 1,5 milliós online közössége, valamint több gasztroszakértő is részt vett. A rangsorolásnál mindemellett figyelembe vették az egyes éttermek online értékeléseit, korábbi médiamegjelenéseit, valamint a releváns blogok véleményét is.

A kontinens legjobbjait sorakoztató listán Magyarországot két budapesti burgerező képviseli:

az Akácfa utcai Tuning Bar & Burger a 42. helyet szerezte meg,

a négy belvárosi étteremmel is rendelkező Bamba Marha Burger Bár pedig az 5. helyen végzett.

Az oldal a Tuning leírásában a burgerek iránt elkötelezett személyzetet emeli ki elsőként, a Bamba marha esetében pedig többek között a feltéteket méltatja.

Fotó: Bamba Marha Burger Bár / Facebook

Az összesítés után Európa legjobb burgerezője a londoni Burger And Beyond lett, a második helyre a koppenhágai Gasoline Grill, a harmadikra pedig a prágai Dish került.

A szomszédos országok közül Horvátország, Szlovénia, Ausztria, Románia és Szlovákia is egy-egy burgerezővel képviselteti magát a listán.